2008D0003 — LV — 28.02.2014 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B EIROPAS CENTRĀLĀS BANKAS LĒMUMS (2008. gada 15. maijs) par drošības akreditācijas procedūrām ar euro banknotēm saistīto aizsargāto euro materiālu izgatavotājiem (ECB/2008/3) (2008/402/EK) (OV L 140, 30.5.2008, p.26)

Grozīta ar:









▼B

EIROPAS CENTRĀLĀS BANKAS LĒMUMS

(2008. gada 15. maijs)

par drošības akreditācijas procedūrām ar euro banknotēm saistīto aizsargāto euro materiālu izgatavotājiem

(ECB/2008/3)

(2008/402/EK)







EIROPAS CENTRĀLĀS BANKAS PADOME, ņemot vērā Eiropas Kopienas dibināšanas līgumu un jo īpaši tā 106. panta 1. punktu, ņemot vērā Eiropas Centrālo banku sistēmas un Eiropas Centrālās bankas Statūtus (tālāk tekstā – “ECBS Statūti”) un jo īpaši to 16. pantu, tā kā: (1) Līguma 106. panta 1. punkts un ECBS Statūtu 16. pants nosaka, ka Eiropas Centrālajai bankai (ECB) ir ekskluzīvas tiesības atļaut emitēt euro banknotes Kopienā. Šīs tiesības ietver kompetenci veikt pasākumus, lai aizsargātu euro banknošu kā maksāšanas līdzekļa integritāti. (2) Lai nodrošinātu sabiedrības uzticību euro banknotēm kā maksāšanas līdzeklim, jānosaka drošības minimālās prasības tam, kā tiek izgatavotas, apstrādātas, glabātas un transportētas euro banknotes, to sastāvdaļas un citi saistītie materiāli, un informācija, kam nepieciešama aizsardzība un kuru pazušana, zādzība vai publicēšana varētu kaitēt euro banknošu integritātei vai veicināt viltotu euro banknošu vai to sastāvdaļu izgatavošanu. Visiem šajās darbībās iesaistītajiem jāievēro drošības noteikumi, kuru saturs var atšķirties atkarībā no darbību veida. (3) Nepieciešams noteikt drošības akreditācijas procedūru, kas apstiprinās, ka ražotāji atbilst drošības noteikumiem, kā arī nepieciešams noteikt procedūras, kas nodrošinās turpmāko atbilstību drošības noteikumiem un paredzēs dažāda veida sekas šo noteikumu neievērošanas gadījumā. Šādas sekas aptver pasākumus no brīdinājuma izteikšanas līdz drošības akreditācijas atsaukšanai, un tām jābūt proporcionālām konstatētajam noteikumu neievērošanas gadījumam. (4) ECB atbild par tādas sistēmas izveidi un uzturēšanu, kas nodrošina, ka aizsargātie euro materiāli tiek piegādāti vienīgi euro zonas nacionālajām centrālajām bankām, to dalībvalstu centrālajām bankām, kuras gatavojas ieviest euro (saskaņā ar ECB Padomes lēmumu), citiem akreditētajiem ražotājiem un/vai ECB. (5) Attiecīgi jāgroza 2004. gada 16. septembra Pamatnostādne ECB/2004/18 par euro banknošu iepirkumu ( 1 ), tā kā: IR NOLĒMUSI ŠĀDI.







I

NODAĻA

VISPĀRĪGI NOTEIKUMI

1. pants

Definīcijas

Šajā lēmumā:

a) “NCB” ir tās dalībvalsts nacionālā centrālā banka, kura ir ieviesusi euro;

b) “turpmākā Eurosistēmas NCB” ir tādas dalībvalsts nacionālā centrālā banka, kura nav ieviesusi euro, bet kura ir izpildījusi euro ieviešanas nosacījumus un attiecībā uz kuru ir pieņemts lēmums par izņēmuma statusa atcelšanu (saskaņā ar Līguma 122. panta 2. punktu);

▼M1

c) “aizsargātie euro materiāli” ir materiāli, kas norādīti drošības noteikumos, t. sk. euro banknotes, kuras: a) ir apgrozībā; b) tiek izstrādātas, lai aizstātu euro banknotes apgrozībā; vai c) tiek izņemtas no apgrozības, kopā ar to sastāvdaļām un saistīto informāciju, kam nepieciešama aizsardzība, jo to pazušana, zādzība vai neatļauta publiskošana varētu kaitēt euro banknošu kā maksāšanas līdzekļa integritātei;

▼B

d) “drošības noteikumi” ir atsevišķos ECB noteikumos paredzētie aizsargāto euro materiālu iegādes noteikumi un aizsargāto darbību noteikumi;

e) “pircējs” ir uzņēmums, organizācija vai nacionālā centrālā banka, kas kā pircējs slēdz līgumu par aizsargāto euro materiālu izgatavošanu, apstrādi vai glabāšanu;

f) “ražošanas vieta” ir telpas, ko ražotājs izmanto vai vēlas izmantot aizsargāto euro materiālu izgatavošanai, apstrādei (t. sk. iznīcināšanai) vai glabāšanai pirms to nosūtīšanas pircējam vai, attiecīgā gadījumā, uz specializētiem iznīcināšanas uzņēmumiem;

g) “aizsargātās darbības” ir: aizsargāto euro materiālu izgatavošana, apstrāde (t. sk. iznīcināšana), glabāšana vai transportēšana;

h) “ražotājs” ir uzņēmums, kas veic aizsargātās darbības vai vēlas tās veikt, izņemot uzņēmumus, kas veic tikai aizsargāto euro materiālu transportu vai iznīcināšanu vai vēlas to veikt, bet “akreditēts ražotājs” ir ražotājs, kam piešķirta pilna drošības akreditācija;

i) “pilna drošības akreditācija” ir statuss, kura pilnvaru apjoms noteikts 3. pantā un kuru ECB ražotājam piešķir kādai aizsargātajai darbībai attiecībā uz kādu aizsargāto euro materiālu;

j) “noteikumu neievērošana” ir gadījums, kurā drošības noteikumu attiecīgajām normām neatbilst: i) saskaņā ar šo lēmumu ražotāja noteiktās drošības procedūras; ii) akreditētā ražotāja rīcība, veicot aizsargātās darbības ar euro; vai iii) tāda ražotāja rīcība, kuram ir drošības pagaidu akreditācija un kurš gatavojas veikt aizsargātās darbības ar euro;

k) “drošības pārbaude” ir aizsargātās darbības pārbaude, lai novērtētu, vai drošības procedūras ražošanas vietā atbilst drošības noteikumiem;

l) “drošības pagaidu akreditācija” ir statuss, kura pilnvaru apjoms noteikts 4. pantā un kuru ECB piešķir ražotājam, apstiprinot, ka tas var gatavoties veikt kādu aizsargāto darbību attiecībā uz kādu aizsargāto euro materiālu.

2. pants

Vispārējie principi

1. ECB pieņemtie drošības noteikumi ir minimālie noteikumi. Ražotāji var pieņemt un ieviest ciešākus standartus, tomēr ECB vērtē atbilstību tikai tās pašas paredzētajiem drošības noteikumiem.

2. Neierobežojot ECB citur paredzētos noteikumus, kas šo lēmumu piemēro īpašām ar euro banknotēm saistītām procedūrām, šo lēmumu nepiemēro tādu euro banknošu apstrādei un glabāšanai, kas NCB reģistrētas kā izgatavotas, bet nav vēl emitētas.

3. Aizsargātos euro materiālus akreditēts ražotājs var piegādāt tikai:

a) citam akreditētam ražotājam;

b) NCB;

c) saskaņā ar ECB Padomes lēmumu – turpmākajai Eurosistēmas NCB;

d) ECB.

4. Valde visus lēmumus par ražotāju drošības akreditāciju pieņem, ņemot vērā Banknošu komitejas viedokli. Turklāt tā ir kompetenta dot savu piekrišanu saskaņā ar 3. panta 6. punktu.

5. Visas izmaksas un saistītos zaudējumus, kas ražotājam radušies saistībā ar šī lēmuma piemērošanu, sedz ražotājs.

3. pants

Pilna drošības akreditācija

1. Akreditētais ražotājs aizsargāto darbību attiecībā uz aizsargāto euro materiālu var veikt tikai tad, ja ECB tam šīs aizsargātās darbības veikšanai piešķīrusi pilnu drošības akreditāciju.

2. Pilnu drošības akreditāciju aizsargātās darbības veikšanai attiecībā uz aizsargāto euro materiālu ražotājam var piešķirt ar nosacījumu, ka:

a) drošības procedūras, ko tas plānotajai aizsargātajai darbībai noteicis konkrētā ražošanas vietā, atbilst attiecīgajām drošības noteikumu normām;

b) plānotajā aizsargātajā darbībā iesaistītās spiestuves fiziskā atrašanās vieta ir kādā dalībvalstī;

c) jebkura cita ražošanas vieta, kas nav spiestuve un kas ir iesaistīta plānotajā aizsargātajā darbībā ar euro, atrodas kādā dalībvalstī vai Eiropas Brīvās tirdzniecības asociācijas dalībvalstī.

3. ECB Valde var grozīt 2. punktā c) apakšpunktā noteikto atrašanās vietas prasību, ņemot vērā Banknošu komitejas viedokli. Jebkuru šādu lēmumu nekavējoties paziņo ECB Padomei, un ECB Valde pakļaujas jebkuram ECB Padomes lēmumam šajā jautājumā.

4. Pilnu drošības akreditāciju ražotājam piešķir uz neierobežotu laiku, bet tās statusu var mainīt vai to var atsaukt ar lēmumu, kas pieņemts saskaņā ar 13.–15. pantu.

5. Akreditētais ražotājs aizsargāto darbību var veikt tikai ražošanas vietā, attiecībā uz kuru tam piešķirta drošības akreditācija, un tikai attiecībā uz aizsargātajiem euro materiāliem, kas paredzēti šai ražošanas vietai. Akreditēts ražotājs var savā vārdā organizēt aizsargāto euro materiālu transportēšanu pircējam un vajadzības gadījumā organizēt to iznīcināšanu (t. sk. ar to saistīto transportēšanu) specializētā iznīcināšanas uzņēmumā saskaņā ar drošības noteikumu attiecīgajām normām. Iepriekš minēto drošības noteikumu normu neievērošana iznīcināšanas vai transportēšanas laikā tiek uzskatīta par akreditētā ražotāja pieļautu noteikumu neievērošanas gadījumu.

6. Aizsargāto euro materiālu ražošanu, apstrādi (t. sk. iznīcināšanu) vai glabāšanu akreditētais ražotājs bez iepriekšējas rakstiskas ECB atļaujas nedrīkst pārcelt uz citu ražošanas vietu vai nodot ārpakalpojumu sniedzējiem vai citām trešajām personām (t. sk. ražotāja meitasuzņēmumiem un saistītajiem uzņēmumiem).

4. pants

Drošības pagaidu akreditācija

1. Ražotājam, kuram nav piešķirta pilna drošības akreditācija, uz laiku, kas nav ilgāks par vienu gadu, var piešķirt drošības pagaidu akreditāciju, lai veiktu plānoto aizsargāto darbību attiecībā uz aizsargātajiem euro materiāliem. Ja ražotājs šajā laika posmā piedalās konkursā par aizsargāto darbību veikšanu vai tam uzdots veikt šādas darbības, viņa drošības pagaidu akreditāciju var pagarināt līdz brīdim, kad ECB pieņēmusi lēmumu par pilnas drošības akreditācijas piešķiršanu.

2. Drošības pagaidu akreditāciju plānotai aizsargātās darbības veikšanai attiecībā uz aizsargāto euro materiālu ražotājam var piešķirt ar nosacījumu, ka:

a) drošības procedūras, ko tas plānotajai aizsargātajai darbībai noteicis konkrētā ražošanas vietā, atbilst attiecīgajām drošības noteikumu normām, izņemot procesu kontroles un revīzijas liecību procedūras to aizsargāto euro materiālu ražošanai, apstrādei un glabāšanai, par kuriem lūgta akreditācija;

b) ražotājs spēj parādīt, ka var attīstīt un ieviest a) apakšpunktā aprakstītās procesu kontroles un revīzijas liecību procedūras, kas atbildīs drošības noteikumiem;

c) plānotajā aizsargātajā darbībā iesaistītās spiestuves fiziskā atrašanās vieta ir kādā dalībvalstī;

d) jebkura cita ražošanas vieta, kas nav spiestuve un kas ir iesaistīta plānotajā aizsargātajā darbībā ar euro, atrodas kādā dalībvalstī vai Eiropas Brīvās tirdzniecības asociācijas dalībvalstī.

3. Ražotājs ar drošības pagaidu akreditāciju aizsargātai darbībai attiecībā uz aizsargāto euro materiālu var saņemt konfidenciālās euro banknošu ražošanas specifikācijas un sagatavoties šīs aizsargātās darbības veikšanai.

4. Ražotājs ar drošības pagaidu akreditāciju aizsargātai darbībai attiecībā uz aizsargāto euro materiālu nevar veikt šo aizsargāto darbību vai jebkuru citu aizsargāto darbību, pa kuru tam vēl nav piešķirta drošības akreditācija, un tas drošības pagaidu akreditāciju nevar nodot trešajām personām (t. sk. tā meitasuzņēmumiem un saistītajiem uzņēmumiem).

5. Neierobežojot drošības pagaidu akreditācijas derīguma laika ierobežojumu un tā 4. panta 1. punktā paredzēto pagarinājumu, drošības pagaidu akreditācijas derīguma termiņš automātiski beidzas dienā, kuru ECB noteikusi saskaņā ar 7. panta 1. punkta d) apakšpunktu, izņemot gadījumu, ja: a) ražotājam pirms šīs dienas pienākšanas piešķirta pilna drošības akreditācija aizsargātās darbības veikšanai attiecībā uz aizsargāto euro materiālu, šādā gadījumā uzskatot, ka drošības pagaidu akreditācija beidzas dienā, kurā tiek piešķirta pilna drošības akreditācija; vai b) tā tiek atsaukta ar lēmumu, kas pieņemts saskaņā ar 14. pantu.

6. Drošības pagaidu akreditāciju var ietekmēt lēmums, kas pieņemts saskaņā ar 12. pantu vai 15. pantu.







II

NODAĻA

DROŠĪBAS AKREDITĀCIJAS PROCEDŪRA

5. pants

Drošības akreditācijas procedūras uzsākšanas lūgums un drošības pārbaudes darba grupas iecelšana

1. Ražotājs, kurš vēlas veikt aizsargāto darbību attiecībā uz vienu vai vairākiem aizsargātajiem euro materiāliem, rakstiski lūdz ECB uzsākt drošības akreditācijas procedūru. Šajā lūgumā:

a) norāda aizsargātos euro materiālus, ražotni un tās atrašanās vietu, un aizsargāto darbību, kurai ražotājs vēlas saņemt drošības akreditāciju;

b) sniedz informāciju, kura apliecina, ka ražošanas iekārtas var izgatavot aizsargātos euro materiālus, attiecībā uz kuriem tiek lūgta akreditācija;

c) sniedz informāciju par fiziskajām drošības procedūrām ražošanas vietā;

d) lūgumā iekļauj arī ražotāja rakstisku apņemšanos par to, ka tas ievēros visus piemērojamos šī lēmuma noteikumus ar iespējamiem vēlākiem grozījumiem, un ražotāja deklarāciju par to, ka viņš ievēros drošības noteikumu konfidencialitāti;

e) ja ražotājs vēlas izmantot specializēto iznīcināšanas uzņēmumu, iekļauj informāciju par to, kāpēc ražotājs to vēlas darīt, un informāciju par procedūrām attiecībā uz šo uzņēmumu. Ražotājiem jāsniedz informācija arī par plānotajām procedūrām aizsargāto euro materiālu transportēšanai uz specializēto iznīcināšanas uzņēmumu un no tā un par plānotajiem pasākumiem, lai uzraudzītu aizsargāto euro materiālu iznīcināšanu šādos uzņēmumos;

f) nepārprotami jānorāda, vai ražotājs lūdz pilnu vai pagaidu drošības akreditāciju aizsargātām darbībām attiecībā uz aizsargātiem euro materiāliem.

2. ECB pārbauda procedūras uzsākšanas lūgumu, ņemot vērā 1. punktā noteiktās prasības, un informē ražotāju par šīs pārbaudes rezultātiem 20 ECB darbadienu laikā no procedūras uzsākšanas lūguma saņemšanas dienas saskaņā ar 3. un 4. punktā noteikto kārtību. Šo laika posmu ECB var vienu reizi pagarināt, bet ECB par to rakstiski jāpaziņo ražotājam. Laikā, kad ECB veic pārbaudi, tā ražotājam var pieprasīt papildu informāciju par 1. punktā minētajiem jautājumiem. Ja ECB pieprasa papildu informāciju, tā ražotāju par pārbaudes rezultātiem informē 20 ECB darbadienu laikā no papildu informācijas saņemšanas dienas.

3. ECB noraida procedūras uzsākšanas lūgumu un, ievērojot 2. punktā minētos termiņus, ražotāju par šo lēmumu un tā pieņemšanas iemesliem rakstiski informē gadījumos, ja:

a) ražotājs nav iesniedzis 1. punktā prasīto informāciju vai rakstisko apņemšanos;

b) ražotājs nav iesniedzis papildu informāciju, ko ECB lūgusi saskaņā ar 2. punktu;

c) ražotāja drošības akreditācija ir tikusi atsaukta un vēl nav beidzies lēmumā par atsaukšanu norādītais laiks, kurā aizliegts pieteikties atkārtoti;

d) iesaistīto spiestuvju un ražotnes atrašanās vieta neatbilst prasībām, kas pilnas drošības akreditācijas lūguma gadījumā noteikta 3. panta 2. punkta b) un c) apakšpunktā un drošības pagaidu akreditācijas lūguma gadījumā noteikta 4. panta 2. punkta c) un d) apakšpunktā.

4. Ja ražotājs atbilst 1. punktā noteiktajām prasībām un iesniedzis saskaņā ar 2. punktu lūgto informāciju, ECB ne vēlāk kā 2. punktā noteiktajā termiņā ražotājam paziņo par sākotnējās drošības pārbaudes dienu. Tajā pašā laikā ECB ražotājam iesniedz:

a) konfidenciālu visu aizsargāto euro materiālu sarakstu, kas ir daļa no drošības noteikumiem;

b) drošības noteikumu to daļu kopiju, kas saistītas ar to aizsargāto euro materiālu izgatavošanu, apstrādi (t. sk. iznīcināšanu) un glabāšanu, attiecībā uz kuriem ražotājs vēlas saņemt drošības akreditāciju. ECB ražotājam iesniedz arī šo noteikumu atjauninājumus, kas pieņemti drošības akreditācijas piešķiršanas procedūras laikā.

5. ECB ieceļ drošības pārbaudes darba grupu, kurā ietilpst ECB un NCB speciālisti. Veicot šo iecelšanu, tiek ievērots interešu konflikta novēršanas princips. Ja interešu konflikts rodas pēc iecelšanas, ECB attiecīgo darba grupas dalībnieku nekavējoties aizstāj ar speciālistu, kuram nav interešu konflikta.

6. pants

Sākotnējā drošības pārbaude

1. Sākotnējā drošības pārbaude notiek ne vēlāk kā 20 ECB darbadienas pēc dienas, kurā ražotājs no ECB saņem 5. panta 4. punktā minēto paziņojumu. Ja ražotājs lūdzis pilnu drošības akreditāciju, drošības pārbaudes darba grupa sākotnējās drošības pārbaudes laikā pārbauda procedūras plānotajai aizsargātajai darbībai un apmeklē ražotni, attiecībā uz kuru ražotājs lūdzis pilnu drošības akreditāciju, kā arī izvērtē procedūras, kas attiecas uz specializēto iznīcināšanas uzņēmumu.

2. Drošības pārbaudes darba grupa izvērtē, vai drošības procedūras, kuras attiecībā uz visiem aizsargātās darbības aspektiem noteicis ražotājs vai kuras tas plāno noteikt, atbilst attiecīgajām drošības noteikumu normām. Gadījumā, ja ražotājs plāno noteikt kādas drošības procedūras vai uzlabojumus, lai atbilstu attiecīgajām drošības noteikumu normām, pilnu drošības akreditāciju nepiešķir, kamēr šādas procedūras vai uzlabojumi nav ieviesti. Pirms ražotājam tiek iesniegts 5. punktā minētais ziņojums, drošības pārbaudes darba grupa var veikt papildu pārbaudes, lai pārliecinātos, ka šādas plānotās procedūras vai uzlabojumi atbilst drošības noteikumiem.

3. Ja ražotājs lūdzis tikai drošības pagaidu akreditāciju, drošības pārbaudes darba grupa apmeklē ražotni, attiecībā uz kuru ražotājs lūdzis drošības pagaidu akreditāciju, un izvērtē, vai ražotāja noteiktās drošības procedūras, izņemot procesu kontroli un revīzijas liecības to aizsargāto euro materiālu izgatavošanai, apstrādei un glabāšanai, attiecībā uz kuriem tiek lūgta drošības pagaidu akreditācija, atbilst attiecīgajām drošības noteikumu normām. Drošības pārbaudes darba grupa izvērtē arī to, vai ražotājs demonstrē spēju izstrādāt un ieviest procesu kontroli un revīzijas liecības, kas atbildīs drošības noteikumiem.

4. Pabeidzot sākotnējo drošības pārbaudi (vai vajadzības gadījumā papildu drošības pārbaudi), pirms došanās prom no ražotnes drošības pārbaudes darba grupa ražotājam sniedz faktu apsekošanas rezultātu neoficiālu mutisku pagaidu kopsavilkumu. Ja drošības pārbaudes darba grupa konstatē atkāpes no drošības noteikumiem, ECB desmit ECB darbadienu laikā no dienas, kurā tika pabeigta sākotnējā drošības pārbaude (vai vajadzības gadījumā papildu drošības pārbaude), ražotājam rakstiski paziņo par šādām atkāpēm. Ražotājiem no vēstules saņemšanas dienas ir 10 ECB darbadienas laika, lai ECB rakstiski sniegtu komentārus par vēstules saturu un paziņotu par to ieteiktajām drošības procedūrām vai uzlabojumiem.

5. Drošības pārbaudes darba grupa tās secinājumus izklāsta ziņojuma projektā, kurā ņemti vērā saskaņā ar 4. punktu saņemtie ražotāja komentāri. Šādā ziņojuma projektā jo īpaši ir ziņas par:

a) ražotnē pastāvošajām drošības procedūrām, kas atbilst drošības noteikumiem;

b) darba grupas konstatētajiem drošības noteikumu neievērošanas gadījumiem;

c) pārbaudes laikā veiktajām ražotāja darbībām;

d) ražotāja ieteiktajām drošības procedūrām vai uzlabojumiem un, ja veikta papildu pārbaude, darba grupas novērtējumu tam, vai šīs procedūras un uzlabojumi ir ieviesti;

e) drošības pārbaudes darba grupas novērtējumu tam, vai saskaņā ar 3. un 4. pantā noteiktajām prasībām var piešķirt pilnu drošības akreditāciju vai pagaidu akreditāciju.

6. Ziņojuma projektu ražotājam nosūta 30 ECB darbadienu laikā no dienas, kurā pabeigta sākotnējā drošības pārbaude (vai vajadzības gadījumā papildu drošības pārbaude). Ražotājam no ziņojuma projekta saņemšanas dienas ir 30 ECB darbadienas laika, lai sniegtu savus komentārus par šo ziņojumu. ECB ziņojuma projektu, ņemot vērā ražotāja komentārus, pabeidz, pirms tiek pieņemts lēmums saskaņā ar 7. pantu.

7. pants

Lēmums par drošības akreditāciju

1. ECB par savu lēmumu attiecībā uz ražotāja akreditācijas lūgumu ražotājam rakstiski paziņo 30 ECB darbadienu laikā no dienas, kad tā saņēmusi ražotāja komentārus par ziņojuma projektu, vai no dienas, kad saskaņā ar 6. panta 6. punktu beidzies šādu komentāru sniegšanas termiņš. Šajā lēmumā norāda:

a) šāda lēmuma pieņemšanas iemeslus;

b) ražotāju;

c) aizsargāto darbību ražotnē, attiecībā uz kuru piešķirta drošības akreditācija;

d) to, vai piešķirta pilna drošības akreditācija vai drošības pagaidu akreditācija, kā arī akreditācijas termiņu drošības pagaidu akreditācijas gadījumā;

e) procedūras attiecībā uz iznīcināšanu specializētā uzņēmumā, ja paredzēts, ka var tikt veikta šāda iznīcināšana;

f) aizsargātos euro materiālus, attiecībā uz kuriem piešķirta akreditācija;

g) jebkurus īpašos nosacījumus attiecībā uz a) līdz f) apakšpunktā izklāstītajiem jautājumiem.

Lēmums balstās uz informāciju, kas sniegta 6. panta 6. punktā minētajā galīgajā ziņojumā, ko pievieno lēmumam. Lēmumā piešķirt drošības akreditāciju iekļauj arī drošības noteikumu daļas kopiju, kas attiecas uz to aizsargāto euro materiālu transportēšanu, attiecībā uz kuriem piešķirta drošības akreditācija.

2. Ja drošības akreditācijas lūgums tiek noraidīts vai ja ražotājs lūdz pilnu drošības akreditāciju, bet saņem tikai drošības pagaidu akreditāciju, ražotājs var ierosināt 17. pantā noteikto pārskatīšanas procedūru.







III

NODAĻA

TURPMĀKIE PIENĀKUMI

8. pants

Akreditēto ražotāju un ECB turpmākie pienākumi

1. Akreditētais ražotājs nekavējoties rakstiski informē ECB:

a) par likvidācijas vai sanācijas procedūru uzsākšanu attiecībā uz ražotāju vai jebkurām līdzvērtīgām procedūrām;

b) par likvidatora, tiesas izpildītāja, administratora vai līdzvērtīgas amatpersonas iecelšanu attiecībā uz ražotāju;

c) par nolūku slēgt līgumus ar apakšuzņēmējiem vai iesaistīt trešās personas aizsargātajās darbībās, attiecībā uz kurām ražotājam ir drošības akreditācija;

d) par jebkurām izmaiņām, kas notikušas pēc tam, kad piešķirta drošības akreditācija, kas ietekmē vai varētu ietekmēt drošības procedūras, uz kurām attiecas drošības akreditācija;

e) par jebkurām pārmaiņām akreditētā ražotāja kontrolē, kuras izriet no pārmaiņām tā īpašnieku struktūrā vai jebkurā citā veidā.

2. ECB akreditētos ražotājus informē par drošības noteikumu atjauninājumiem, kas skar aizsargāto euro darbību, attiecībā uz kuru tiem piešķirta drošības akreditācija.







IV

NODAĻA

NOTEIKUMU IZPILDES PĀRBAUDES

9. pants

Noteikumu izpildes pārbaužu procedūra

1. Pēc pilnas drošības akreditācijas vai drošības pagaidu akreditācijas piešķiršanas ECB veic noteikumu izpildes pārbaudes akreditētajās ražotnēs.

2. Šādas noteikumu izpildes pārbaudes var tikt veiktas ar iepriekšēju brīdinājumu vai bez tā. Tās veic darbadienās no pulksten 8.00 līdz 18.00 pēc vietējā laika, ja vien nav notikusi vienošanās ar ražotāju par citu laiku. Ja notiek pārbaude ar iepriekšēju brīdinājumu, ECB vismaz 30 ECB darbadienas pirms pārbaudes paziņo ražotājam par pārbaudes laiku un iesniedz tam pirmspārbaudes anketu. Ražotājs aizpilda anketu un iesniedz to ECB vismaz 10 ECB darbadienas pirms pārbaudes.

3. Šādām noteikumu izpildes pārbaudēm mutatis mutandis piemēro 6. panta 2.–4. punktu un 6. panta 5. punktu, izņemot e) apakšpunktu. Turklāt drošības pārbaudes darba grupas ziņojumā iekļauj drošības pārbaudes darba grupas novērtējumu tam, vai turpmāk tiek piemērota pilna vai pagaidu drošības akreditācija vai arī ECB jāpieņem kāds no 12.–14. pantā minētajiem lēmumiem. Ja drošības pārbaudes darba grupa uzskata, ka jāpiemēro 15. pants, tās ziņojumā, kā arī 6. panta 4. punktā minētajā ECB vēstulē jānorāda tā iemesli. Drošības pārbaudes darba grupas ierosinājumi attiecībā uz šādu pasākumu veikšanu ir proporcionāli noteikumu neievērošanas gadījuma nopietnībai.

4. Ziņojuma projektu 30 ECB darbadienu laikā no noteikumu izpildes pārbaudes pabeigšanas dienas nosūta ražotājam. Ražotājam no ziņojuma projekta saņemšanas dienas ir 15 ECB darbadienas laika, lai sniegtu savus komentārus par šo ziņojumu. ECB ziņojuma projektu, ņemot vērā ražotāja komentārus, pabeidz, pirms ražotājs tiek informēts par noteikumu izpildes procedūras rezultātiem saskaņā ar 10. pantu.

10. pants

Noteikumu izpildes pārbaužu rezultāti

1. Ja 9. pantā minētajā ziņojumā secināts, ka nav konstatēti noteikumu neievērošanas gadījumi, drošības pārbaudes darba grupa informē ražotāju par noteikumu izpildes pārbaudes pozitīvo iznākumu.

2. Ja 9. pantā minētajā ziņojumā konstatēts noteikumu neievērošanas gadījums, kuru drošības pārbaudes darba grupa uzskata par tādu, kas nerada tūlītējus un nozīmīgus draudus euro banknošu vai to sastāvdaļu integritātei, tas nerada nekādas sekas ražotāja pilnajai vai pagaidu drošības akreditācijai.

3. Gadījumā, kas atbilst 2. punktā minētajam, drošības pārbaudes darba grupa informē ražotāju par:

a) noteikumu neievērošanas faktu;

b) to, ka pagaidām ECB negatavojas pieņemt kādu no 12.–15. pantā minētajiem lēmumiem;

c) to, ka ražotājam noteikumu neievērošana jānovērš termiņā, kas ir proporcionāls noteikumu neievērošanas gadījuma nopietnībai.

4. Ja 9. pantā minētajā ziņojumā konstatēts noteikumu neievērošanas gadījums, kura dēļ ECB jāpieņem kāds no 12.–15. pantā minētajiem lēmumiem, ECB šādu lēmumu pieņem saskaņā ar procedūru un termiņos, kas noteikti 11. pantā.

5. Gadījumos, kas izklāstīti 1.–3. punktā, termiņš, kurā drošības pārbaudes darba grupai rakstiski jāinformē ražotājs par notikumu izpildes pārbaudes rezultātu, ir 20 ECB darbadienas no dienas, kad saņemti ražotāja komentāri par 9. panta 4. punktā minēto ziņojuma projektu, vai dienas, kad saskaņā ar minēto punktu beidzies termiņš šādu komentāru sniegšanai. Galīgo ziņojumu drošības pārbaudes darba grupa pievieno paziņojumam, kuru nosūta ražotājam.







V

NODAĻA

NOTEIKUMU NEIEVĒROŠANAS SEKAS

11. pants

Lēmumu pieņemšanas procedūra

1. Pieņemot 12.–15. pantā minētos lēmumus, ECB:

a) novērtē noteikumu neievērošanas gadījumu, ņemot vērā 9. panta 4. punktā minēto ziņojumu;

b) 30 ECB darbadienu laikā no dienas, kad saņemti ražotāja komentāri par 9. panta 4. punktā minēto ziņojuma projektu, rakstiski informē ražotāju par pieņemto lēmumu, norādot: i) noteikumu neievērošanas faktu; ii) ražotni, aizsargāto euro materiālu un darbību, uz kuru attiecas lēmums; iii) dienu, kurā lēmums stāsies spēkā; iv) lēmuma pieņemšanas iemeslus.

2. Visos gadījumos, kuros ECB pieņem lēmumu saskaņā ar 13.–15. pantu, lēmums ir proporcionāls noteikumu neievērošanas gadījuma nopietnībai. ECB var informēt NCB un visus akreditētos ražotājus par pieņemto lēmumu, tā piemērošanas apjomu un laiku, kā arī šādos gadījumos ECB norāda, ka NCB tiks informētas par to, vai ražotāja statusā notikušas tālākas izmaiņas.

12. pants

Brīdinājuma lēmums

1. Ja: a) 9. panta 4. punktā minētajā galīgajā ziņojumā konstatēts vismaz viens tāda veida noteikumu neievērošanas gadījums, kas aprakstīts 10. panta 2. punktā, un b) šāda veida noteikumu neievērošanas gadījums jau divas reizes konstatēts kādā no trim pēdējām drošības pārbaudēm, kas veiktas šajā ražotnē (neatkarīgi no tā, vai šie gadījumi saistīti ar to pašu drošības noteikumu normu), ECB attiecībā uz ražotāju pieņem brīdinājuma lēmumu.

2. Saskaņā ar 1. punktu pieņemtajā rakstiskajā brīdinājumā nosaka, ka, ja notiek vēl viens 10. panta 2. punktā aprakstītā veida noteikumu neievērošanas gadījums (neatkarīgi no tā, vai šāds gadījums saistīts ar to pašu drošības noteikumu normu, ar kuru saistīti iepriekšējie noteikumu neievērošanas gadījumi), ECB pieņems lēmumu saskaņā 14. pantu.

13. pants

Pilnas drošības akreditācijas apturēšana attiecībā uz jauniem pasūtījumiem

Ja 9. panta 4. punktā minētajā galīgajā ziņojumā konstatēts noteikumu neievērošanas gadījums, kuru drošības pārbaudes darba grupa uzskata par tādu, kas rada tūlītējus un nozīmīgus draudus euro banknošu vai to sastāvdaļu drošībai, bet ražotājs var drošības pārbaudes laikā pierādīt, ka nav notikusi aizsargāto euro materiālu pazušana, zādzība vai publikācija, ECB pieņem lēmumu, kurā tā:

a) nosaka saprātīgu termiņu, kurā ražotājam jānovērš noteikumu neievērošana;

b) aptur ražotāja pilno drošības akreditāciju attiecībā uz tā spēju pieņemt jaunus pasūtījumus šiem aizsargātajiem euro materiāliem (t. sk. piedalīšanos konkursos, kas saistīti ar šo aizsargāto euro materiālu) līdz brīdim, kad beidzies a) apakšpunktā minētais termiņš;

c) norāda, ka ražotāja pilnā drošības akreditācija tiks automātiski atsaukta, beidzoties a) apakšpunktā minētajam termiņam, ja vien ražotājs pirms termiņa beigām nepierādīs ECB, ka noteikumu neievērošana ir novērsta.

14. pants

Pilnās vai pagaidu drošības akreditācijas atsaukšana

1. ECB pieņem lēmumu atsaukt ražotāja pilno drošības akreditāciju šādos gadījumos:

a) ja 9. panta 4. punktā minētajā galīgajā ziņojumā konstatēts drošības noteikumu neievērošanas gadījums, kas: i) tiek uzskatīts, par tādu, kurš rada tūlītējus un nozīmīgus draudus euro banknošu vai to sastāvdaļu drošībai, un ražotājs drošības pārbaudes laikā nespēj pierādīt, ka nav notikusi aizsargāto euro materiālu pazušana, zādzība vai publikācija; ii) drošības pārbaudes darba grupai norāda, ka noteikumu neievērošanas gadījums, kura dēļ ECB pieņēma lēmumu saskaņā ar 13. pantu, nav novērsts termiņā, kuru ECB noteica minētajā lēmumā; iii) ir tāda paša veida noteikumu neievērošanas gadījums, kā tas, attiecībā uz kuru izteikts brīdinājums saskaņā ar 12. pantu;

b) ja: i) ražotājs drošības pārbaudes darba grupai liedz tūlītēju pieeju ražošanas vietai; ii) noticis 3. panta 1., 5. vai 6. punkta noteikumu pārkāpums; iii) jebkuru citu iemeslu dēļ ECB ir pamats uzskatīt, ka ražotāja rīcība varētu apdraudēt euro banknošu kā maksāšanas līdzekļa integritāti.

2. ECB pieņem lēmumu atsaukt ražotāja drošības pagaidu akreditāciju, ja:

i) noticis 4. panta 4. punkta noteikumu pārkāpums;

ii) jebkuru citu iemeslu dēļ ECB ir pamats uzskatīt, ka ražotāja rīcība varētu apdraudēt euro banknošu kā maksāšanas līdzekļa integritāti.

3. Akreditācijas atsaukšanas lēmumā ECB norāda dienu, pēc kuras ražotājs drīkst atkārtoti lūgt pilno vai pagaidu drošības akreditāciju saskaņā ar 5. pantu.

4. Ja aizsargāto euro materiālu atrašanās ražotāja īpašumā pēc akreditācijas atsaukšanas varētu apdraudēt euro banknošu kā maksāšanas līdzekļa integritāti, ECB var pieprasīt ražotājam veikt pasākumus, piemēram, attiecīgo aizsargāto euro materiālu nogādāšanai ECB vai kādai NCB, vai iznīcināšanai, lai nodrošinātu, ka pēc akreditācijas atsaukšanas spēkā stāšanās ražotāja īpašumā nav šādu aizsargāto euro materiālu.

15. pants

Procedūra aizsargātās darbības apturēšanai ārkārtas gadījumos

1. Ārkārtas gadījumos, ja drošības pārbaudes darba grupa konstatē noteikumu neievērošanas gadījumu, kuru tā uzskata par tik nopietnu, ka euro banknošu kā maksāšanas līdzekļa integritāte var tikt apdraudēta, ja vien netiks veikti tūlītēji pasākumi, drošības pārbaudes darba grupa var nekavējoties apturēt attiecīgo aizsargāto darbību. Šāda apturēšana ir proporcionāla noteikumu neievērošanas gadījuma nopietnībai. Drošības pārbaudes darba grupa var akreditētajam ražotājam pieprasīt arī 14. panta 4. punktā minēto pasākumu veikšanu, lai nodrošinātu, ka aizsargātās darbības apturēšanas laikā tā īpašumā nav attiecīgo aizsargāto euro materiālu. Akreditētais ražotājs drošības pārbaudes darba grupai sniedz informāciju par jebkuru citu ražotāju, kuru kā saņēmēju vai piegādātāju var netieši ietekmēt aizsargātās darbības apturēšana.

2. Tiklīdz pēc aizsargātās darbības apturēšanas saskaņā ar 1. punktu tas iespējams, ECB veic šī pasākuma novērtēšanu un pieņem kādu no 12.–14. pantā minētajiem lēmumiem vai lemj par aizsargātās darbības apturēšanas atcelšanu. Pieņemot šo lēmumu, ECB ievēro 11. pantā noteikto procedūru.

16. pants

ECB drošības akreditācijas reģistrs

1. ECB uztur drošības akreditāciju reģistru. Reģistrā:

a) uzskaita ražotājus, kuriem piešķirta pilnā vai pagaidu drošības akreditācija, un attiecīgās ražotnes;

b) attiecībā uz katru ražotni norāda aizsargāto darbību un aizsargātos euro materiālus, attiecībā uz kuriem piešķirta pilnā vai pagaidu drošības akreditācija;

c) norāda jebkurus īpašos nosacījumus saskaņā ar 7. panta 1. punkta g) apakšpunktu;

d) reģistrē drošības pagaidu akreditācijas termiņus.

2. ECB reģistra informāciju dara pieejamu visām NCB un citiem akreditētajiem ražotājiem.

3. Ja ECB pieņem lēmumu saskaņā ar 13. pantu, tā reģistrē pasākuma termiņu un visas statusa izmaiņas saistībā ar ražotāja nosaukumu, skarto ražotni un attiecīgo aizsargāto euro materiālu/aizsargāto darbību.

4. Ja ECB pieņem lēmumu saskaņā ar 14. pantu, tā ražotāja nosaukumu, ražotni, aizsargāto euro materiālu un aizsargāto darbību izdzēš no reģistra.

5. Ja ārkārtas gadījumā saskaņā ar 15. pantu apturēta aizsargātā darbība, ECB 15. panta 1. punktā minētos potenciāli skartos citus ražotājus informē par apturēšanu un par to, ka turpmāka informācija par apturētā akreditētā ražotāja statusu tiks sniegta pēc tam, kad ECB būs novērtējusi apturēšanu un pieņēmusi lēmumu saskaņā ar 15. panta 2. punktu.







VI

NODAĻA

NOSLĒGUMA NOTEIKUMI

17. pants

Pārskatīšanas procedūra

1. Ja ECB pieņēmusi lēmumu:

i) noraidīt lūgumu uzsākt drošības akreditācijas procedūru;

ii) atteikt pilnās vai pagaidu drošības akreditācijas piešķiršanu;

iii) piešķirt drošības pagaidu akreditāciju pēc tam, kad saņemts lūgums piešķirt pilnu drošības akreditāciju;

iv) saskaņā ar 12.–15. pantu,

ražotājs 30 ECB darbadienu laikā pēc šāda lēmuma paziņošanas drīkst ECB Padomei iesniegt rakstisku lūgumu šo lēmumu pārskatīt. Ražotājs lūgumā norāda tā iemeslus un iekļauj visus paskaidrojošos dokumentus.

2. Ja ražotājs to nepārprotami pieprasa pārskatīšanas lūgumā un norāda tam iemeslu, ECB Padome var apturēt pārskatāmā lēmuma piemērošanu.

3. ECB Padome lēmumu pārskata, ņemot vērā ražotāja lūgumu, un savu lēmumu divu mēnešu laikā no lūguma saņemšanas dienas ražotājam paziņo rakstiski, norādot šāda lēmuma pieņemšanas iemeslus.

4. Šī panta 1.–3. punkta piemērošana neierobežo tiesības, kas izriet no Līguma 230. un 232. panta.

18. pants

No šī lēmuma pieņemšanas izrietošie grozījumi

Pamatnostādnes ECB/2004/18 7. panta 1. punkta c) apakšpunktu aizstāj ar šādu:

“c) spiestuves ir saņēmušas ECB pilnu vai pagaidu drošības akreditāciju saskaņā ar 2008. gada 15. maija Lēmumu ECB/2008/3 par drošības akreditācijas procedūrām ar euro banknotēm saistīto aizsargāto euro materiālu izgatavotājiem, un Padome tās apstiprinājusi kā atbilstošas, ievērojot Valdes novērtējumu par atbilstību: i) EBKP, par ko atsevišķi lemj Valde, ievērojot Banknošu komitejas viedokli; ii) veselības aizsardzības un drošības prasībām, par kurām atsevišķi lemj Valde, ievērojot Banknošu komitejas viedokli; iii) prasībām par euro banknošu izgatavošanu ekoloģiski nekaitīgā veidā, par ko atsevišķi lemj Valde, ievērojot Banknošu komitejas viedokli;”.

19. pants

Stāšanās spēkā

Šis lēmums stājas spēkā 2008. gada 2. jūnijā.